পরিবার থেকে কর্মক্ষেত্রে, প্রতিটি পরিবার থেকে প্রতিটি কর্মক্ষেত্রে নারী সমমর্যাদা পেলে, তার শ্রম যথার্থ স্বীকৃতি পেলে, মজুরি–বৈষম্য ঘুচলে সমতায়নের দরোজা আপনিই খুলে যাবে। সমতাসুন্দর জীবনে নারীর প্রতি অন্যায়, অসুন্দর বা অশ্রদ্ধেয় কোনো আগাছার চাষ হতেই পারে না। আমাদের পোশাক খাত দেশকে যা দিচ্ছে, রপ্তানির ৮৪ ভাগ যে খাত থেকে আসছে সেখানে নারীই যে প্রধান চালিকা শক্তি এতে দ্বিমত নেই। অথচ মজুরি নির্ধারণের বেলায় তার জীবনযাপনের ব্যয়ের নিরিখাটই দেখা হচ্ছে এখনও। এবং আমরা জানি মজুরি যৎসামান্য কিছু বাড়লে অতিরিক্ত কাজের চাপে প্রকারান্তরে তা কেড়ে নেওয়া হয়। অর্থনীতিবিদ রেহমান–সোবহান মজুরি নির্ধারণের এ পদ্ধতিটিকে বলেছেন, ‘পশু অ্যাপ্রোচ’। মনের পশু–প্রবৃত্তি দূর করার জন্য আমাদের আরও কত ঈদুল আযহার প্রয়োজন হবে জানি না।